# Ethel Shakespear

Ethel Mary Reader Shakespear (Bedfordshire, 1871ko uztailaren 17a - 1946ko urtarrilaren 17a) britainiar geologo, funtzionario publiko eta filantropoa izan zen, eta hainbat aintzatespen jaso zituen, bai zientzia-lanarengatik, bai bere lan filantropikoarengatik. Bere lanik ezagunena, Monograph of British Graptolites, Paleontologian erreferente izan zen urte askoan. Lower Ludlow Formation-en lanagatik ere ezaguna izan zen.

## Biografia

Ethel Wood 1871ko uztailaren 17an jaio zen Biddenhamen, Bedfordshire-n, Henry Wood elizgizonaren alaba gazteena. Bedford High School eta Newnham Collegen Cambridgeko Unibertsitatean hezia izan zen (1891-95), Natur Zientzietan graduatuz. 1896an, ikasketak amaitu ondoren, Charles Lapworthen laguntzaile gisa hasi zen lanean Mason Collegen (geroago Birminghamgo Unibertsitate bihurtu zena), eta bere begiradapean ikerketa geologikoan aritu zen.
Lapworthek eskatuta, Monograph of British Graptolites bere lanik ezagunena prestatzen hasi zen, Gertrude Elles unibertsitateko lagunarekin. Woodek ilustrazioak egin zituen, Ellesek deskribapenak eta Lapworthek sarrera. Monografia hau, 1901etik 1918ra bitartean argitaratu zena, urte askotan zehar erreferentziazko lan paleontologiko izan zen.
1900ean, Shakespear-ek Ludlow Formazioari buruzko artikulu bat argitaratu zuen, "The Lower Ludlow Formation and its Graptolite Fauna" izenekoa Journal of the Geological Society aldizkarian. Bertan geologoek fauna nola erabil dezaketen eremuan aurkitutako lokatz-harriak sailkatzeko azaldu zuen.
1906an Birminghamgo Unibertsitatean doktoregoa lortu zuen eta handik gutxira Gilbert Arden Shakespear, Cambridgen ezagutu zuen unibertsitateko fisika irakaslearekin ezkondu zen. Alaba bakarra izan zuten, baina haurtzaroan hil zen. Lehen Mundu Gerran militar ezinduei laguntzen aritu zen. Birminghameko Gerrako Pentsioen Batzordeko ohorezko idazkaria izan zen, eta Pentsioen Ministerioko Dirulaguntza Berezien Batzordeko kide 1917tik 1926ra. Birminghameko bake epaile izendatu zuten 1922an, eta haurrekin eta langile klaseko neskekin lotutako kasuetan espezializatu zen. Familia-bisitaria izan zen aldi baterako harrera-etxeetan, eta emakume eta neska pobre asko gonbidatu zituen Caldwell Hall, Upton Warren, Worcestershireko beren etxean geratzera.
Minbiziak jota hil zen, 1946an, 74 urte zituela.

## Aintzatespenak

* "The Lower Ludlow Formation and its Graptolite Fauna" artikuluan egindako lana aitortzeko, Wollaston Fund saria jaso zuen 1904an.
* Ethel Shakespear Geological Society of Londoneko kide izendatu zuten 1919an, eta Murchison domina jaso zuen 1920an egindako lanagatik.
* Gainera, Britainiar Inperioaren Ordenako (MBE) kide izendatu zuten 1918an, gerran egindako lanagatik, eta Dame Commander of the Order of the British Empire (DBE) 1920ko gerra zibileko ohoreetan Birminghameko Gerrako Pentsioen Batzordearekin egindako lanagatik.

## Erreferentziak

* ↑ (Ingelesez) «Shakespear [née Wood, Dame Ethel Mary Reader (1871–1946), public servant and geologist»] Oxford Dictionary of National Biography doi:10.1093/ref:odnb/9780198614128.001.0001/odnb-9780198614128-e-52044. (Noiz kontsultatua: 2024-07-29).
* 1 2 (Gaztelaniaz) Stadler, Marta Macho. (2017-07-17). «Ethel Shakespear, geóloga» Mujeres con ciencia (Noiz kontsultatua: 2024-07-30).
* 1 2 3 4 (Ingelesez) Elles, G. L.. (1946-03). «Dame Ethel Shakespear, D. B. E» Nature 157 (3983): 256–257. doi:10.1038/157256a0. ISSN 1476-4687. (Noiz kontsultatua: 2024-07-29).
* ↑ (Ingelesez) Lockyer, Sir Norman. (1946). «Dame Ethel Shakespear». . Nature 157: 256 (Noiz kontsultatua: 2024-07-29).
* ↑ (Ingelesez) Burek, Cynthia V.; Higgs, Bettie; London, Geological Society of. (2007). The Role of Women in the History of Geology. Geological Society of London ISBN 978-1-86239-227-4. (Noiz kontsultatua: 2024-07-29).
* ↑ (Ingelesez) «Graptolites» British Geological Survey (Noiz kontsultatua: 2024-07-30).
* ↑ «The Geological Society of London - Wollaston Fund» www.geolsoc.org.uk (Noiz kontsultatua: 2024-07-30).
* ↑ Burek, C.V.. «The first female fellows and the status of women in the Geological Society». Lewis, C. & Snell, S. Eds. (2009) The making of the Geological Society. p. 317, 373-407.
* ↑ «Page 3758 | Supplement 31840, 26 March 1920 | London Gazette | The Gazette» www.thegazette.co.uk (Noiz kontsultatua: 2024-07-30).
* Datuak: Q5403213